Document ID: /fineweb-2-swissfilter-quality_10-filterrobots/filtered/01522.jsonl.gz/111

3 min
BarcelonaNomés tres dies abans de les eleccions, el candidat socialista, Pedro Sánchez, tancava la porta a parlar d'autodeterminació o amnistia, les dues grans demandes dels partits independentistes. "Ens han demanat el referèndum i l'amnistia, i no se'ls ha donat cap de les dues coses", afirmava en una entrevista a La Sexta traient pit. El resultat de les eleccions generals, però, ha alterat els plans del president espanyol –com abans ja li va passar amb els indults–, que ha vist com ara Junts, que té la clau de la investidura, li exigeix aquesta mesura de gràcia per ser investit. En la represa del curs polític, Sánchez, sense citar aquestes dues demandes, va afirmar que és "el moment de la política" i de "girar full" i va subratllar que la legislatura passada va adoptar "mesures valentes, arriscades i a vegades incompreses" en referència als indults, i va afegir que ara toca "ser coherents" i "seguir avançant en aquest propòsit per la convivència". Unes declaracions que obren la via a seguir amb la desjudicialització del Procés, tot i que fins ara tant el president espanyol com la resta de ministres s'havien negat a abordar l'amnistia. De fet, la mesa del Congrés, sota la presidència de Meritxell Batet, va vetar portar l'amnistia a debat el març del 2021.